Honolulu

Honolulu AEBetako Hawaii estatuko hiriburu eta uharte haietako hiririk populatuena da. Honoluluk "erroldak esleitutako leku" (census-designated place) estatusa du. Honolulu hiri-konderriaren barnean dago. 2010. urtean 374.701 biztanle zituen. Hawaiieraz, "Honolulu" "badia babestua" edo "gordelekua" da. Antzina Kou izena omen zuen, Nuuanu Avenue-tik Alakea Street-era eta Hotel Street-etik Queen Street-era gutxi gora behera eremua hartzen duen barruti baten izena, eta gaur egun erdiguneko barrutiaren bihotza dena. Nazioartean ospea duten Oahuko beste leku batzuk Waikiki, Pearl Harbor eta Diamond Head dira. Geografia Oahu uharteko hegoaldean dago, Punchbowl sumendi itzaliaren maldetan. Ingurune naturala eta klima Honoluluko klima tropikala da: tenperatura epelak ditu urte osoan, eta batez ere eguraldi lehorra udan. Tenperatura horiek 19-26 °C artekoak izaten dira neguan, eta 24-32 °C artekoak abuztuan eta irailean. Giro horrek aire zabaleko kirolak egitea errazten du, surfa, adibidez, oso ohikoa da Hawaiin. Euri-sasoia neguan izaten da, eta euri tropikal deritzenak ager daitezke, laburrak baina intentsitate handikoak gehienetan. Köppen-en sailkapen klimatikoaren arabera, Honoluluko klima beroa da (BSh). Ekonomia Antzina baleazaleen babes portu soil izan zena, hiri modernoa eta Ozeano Bareko portu nagusietakoa da gaur egun. Turismo-gune ospetsua da. Mekanika lantegiak, ontziolak, azukre findegiak eta kontserba lantegiak ditu. Ekipamenduak Itsas biologian espezializaturiko unibertsitatea. Pearl Harbour, AEBetako itsas basea, 10,5 km-ra dago. Honolulutar ezagunak Kalākaua (1836-1891), Hawaiiko Erresumako erregea. Emma Hawaiikoa (1836-1885), Hawaiiko Erresumako erregina ezkontidea. Liliʻuokalani (1838-1917), Hawaiiko Erresumako erregina. Hiram Bingham (1875-1956), politikari, esploratzaile eta arkeologoa. Kaʻiulani (1875-1899), Hawaiiko Erresumako printzesa. Lois Lowry (1937-), idazlea. Bette Midler (1945-), aktore eta abeslaria. Francys Arsentiev (1958-1998), mendigoizalea. Melenie Mahinamalamalama Eleneke (1959-2013), pertsona transen eskubideen aldeko ekintzailea. Israel Kamakawiwo'ole (1959-1997), musikaria. Barack Obama (1961-), politikari demokrata eta AEBetako presidentea 2008tik. Kelly Preston (1962-2020), aktore eta modeloa. Tia Carrere (1967-), aktore, modelo eta abeslaria. Nicole Kidman (1967-), aktorea. Kim Coco Iwamoto (1968-), politikaria. Timothy Olyphant (1968-), aktorea. Nicole Scherzinger (1978-), aktore, abeslari eta telebista-aurkezlea. Shannyn Sossamon (1978-), aktore, modelo eta abeslaria. Jason Momoa (1979-), aktorea. Maggie Q (1979-), aktore eta modeloa. Bruno Mars (1985-), musikaria. John John Florence (1992-), surflaria. Carissa Moore (1992-), surflaria. Erreferentziak Kanpo estekak (Ingelesez) Honoluluko udal webgunea Erreferentziak